b'\n_START_ARTICLE_\nPahlja\xc4\x8dekrilci\n_START_SECTION_\nTelesne zna\xc4\x8dilnosti\n_START_PARAGRAPH_\nSo drobne \xc5\xbeu\xc5\xbeelke z mehkim zunanjim skeletom. Samci in samice se mo\xc4\x8dno razlikujejo po telesni zgradbi._NEWLINE_Samci so dolgi manj kot 5\xc2\xa0mm, temnorjave barve. Na glavi so razmeroma velike o\xc4\x8di, ki so zgrajene druga\xc4\x8de kot sestavljene o\xc4\x8di drugih \xc5\xbeu\xc5\xbeelk. Podobne so tistim pri trokrparjih iz reda Phacopida - tvori jih nekaj deset le\xc4\x8d, vsaka s svojo mre\xc5\xbenico. Tudi tipalnice so posebnost. So nenavadno debele, sestavljene iz 4-7 \xc4\x8dlenov z izrastki, kar jim daje razvejan videz. Obustne okon\xc4\x8dine so izoblikovane v grizalo, a zelo reducirane. Prva dva \xc4\x8dlena oprsja sta zelo majhna, zaprsje (metatoraks) pa je dobro razvito. Prvi par kril je kijaste oblike in ima isto vlogo kot utripa\xc4\x8de (haltere) pri dvokrilcih. Zadnji par kril je velik, belkaste barve, krhko strukturo podpira reducirano omre\xc5\xbeje \xc5\xbeil. Tudi \xc4\x8dlenjenost nog je reducirana._NEWLINE_Pri ve\xc4\x8dini vrst so samice podobne li\xc4\x8dinkam, brez o\xc4\x8di, nog, tipalnic in kril, po navadi jih \xc5\xa1\xc4\x8diti skelet, ki so ga odvrgle ob preobrazbi v bubo. \xc4\x8clenjenost njihovega telesa je zelo zabrisana, glava in oprsje sta denimo zlita v glavoprsje. Samice pahlja\xc4\x8dekrilcev iz dru\xc5\xbeine Mengenillidae imajo noge, o\xc4\x8di in tipalnice, vendar oblika njihovega telesa \xc5\xa1e vedno spominja na li\xc4\x8dinko, so tudi brez kril._NEWLINE_Razvijajo se z nepopolno preobrazbo, natan\xc4\x8dneje hipermetamorfozo - imajo ve\xc4\x8d razli\xc4\x8dnih oblik larv. Larve prvega stadija imajo tri pare nog na oprsju. So brez tipalnic, \xc4\x8deljusti in okon\xc4\x8din na zadku. Kasnej\xc5\xa1i stadiji larve izgledajo kot \xc4\x8drvi\xc4\x8dki, nimajo ne obustnih okon\xc4\x8din, ne nog.\n_START_SECTION_\n\xc5\xbdivljenje\n_START_PARAGRAPH_\nPahlja\xc4\x8dekrilci se iz jaj\xc4\x8dec izle\xc5\xbeejo znotraj materinega telesa, li\xc4\x8dinke nato skozi poseben kanal prilezejo iz nje na povr\xc5\xa1ini gostitelja in poi\xc5\xa1\xc4\x8dejo novega, najraje v zgodnjem stadiju \xc5\xbeivljenja. Li\xc4\x8dinke pahlja\xc4\x8dekrilcev iz dru\xc5\xbeine Stylopidae, ki zajedajo na ko\xc5\xbeekrilcih, na primer zlezejo iz materinega telesa medtem ko je gostitelj na cvetu. Nato se oprimejo druge \xc4\x8debele ali ose, ki jih odnese v panj, kjer na koncu prodrejo v jaj\xc4\x8dece ali li\xc4\x8dinko s pomo\xc4\x8djo encimov, ki omeh\xc4\x8dajo kutikulo. Pri nekaterih vrstah so samci redki, v teh primerih se pahlja\xc4\x8dekrilci razmno\xc5\xbeujejo partenogenetsko._NEWLINE_Znotraj gostitelja se takoj levijo v \xc4\x8drvasto obliko in \xc5\xbeivijo kot endoparaziti, prehranjujejo se z gostiteljevo krvjo in ma\xc5\xa1\xc4\x8dobnim tkivom. Buba s sprednjim delom \xc5\xa1trli iz gostitelja. Odrasel samec zleze ven, samica pa ostane znotraj kutikule, li\xc4\x8dinke, zunaj je samo glavoprsje z dihalnimi odprtinami in odprtino kanala za li\xc4\x8dinke. Neoplojene samice izlo\xc4\x8dajo feromon, ki privablja samce h gostiteljski \xc5\xbeivali. Eden od njih jo nato oplodi skozi kanal za li\xc4\x8dinke. Prosto\xc5\xbeive\xc4\x8de oblike (odrasli samci in odrasle samice dru\xc5\xbeine Mengenillidae) se ne prehranjujejo. Samci \xc5\xbeivijo samo nekaj ur do enega dneva, njihova edina vloga je oploditev samice. Tudi samice poginejo takoj ko se izle\xc5\xbeejo li\xc4\x8dinke.\n_START_SECTION_\nEkologija\n_START_PARAGRAPH_\nPahlja\xc4\x8dekrilci so obligatni endoparaziti, specializirani na zajedanje dolo\xc4\x8denih skupin \xc5\xbeu\xc5\xbeelk, najve\xc4\x8dkrat ko\xc5\xbeekrilcev in polkrilcev, pa tudi \xc5\xa1\xc4\x8durkov, bogomolk, kobilic in \xc5\xa1\xc4\x8detinorepk. \xc5\xbdivijo na vseh celinah, razen na Antarktiki. Vezani so na \xc5\xbeivljenjsko okolje svojih gostiteljev, najve\xc4\x8d jih je v tropih. V Evropi \xc5\xbeivi okoli 40 vrst, njihova prisotnost v Sloveniji pa \xc5\xa1e ni raziskana._NEWLINE_Z zajedanjem vidno vplivajo na gostitelja. Oku\xc5\xbeenim \xc5\xbeivalim se ne razvijejo spolni organi, zaradi \xc4\x8desar so sterilne. Po videzu so nekje med samcem in samico. Spremeni se jim tudi vedenje, oku\xc5\xbeene \xc4\x8debele recimo izletajo iz prezimovali\xc5\xa1\xc4\x8d mnogo prej kot zdrave.\n_START_SECTION_\nSistematika\n_START_PARAGRAPH_\nFilogenetska uvrstitev pahlja\xc4\x8dekrilcev je zaradi njihove nenavadnosti \xc5\xa1e uganka. Telesna zgradba li\xc4\x8dink in potek preobrazbe so zelo podobni nekaterim dru\xc5\xbeinam hro\xc5\xa1\xc4\x8dev, zato jih nekateri entomologi obravnavajo kot specializirano dru\xc5\xbeino znotraj reda hro\xc5\xa1\xc4\x8dev (Coleoptera). Po genetskih znakih pa so bodisi bli\xc5\xbeje dvokrilcem, bodisi nesorodni enim in drugim. Obstaja namre\xc4\x8d verjetnost, da so nekateri genetski znaki zaradi dolgotrajnega lo\xc4\x8denega evolucijskega razvoja z mutacijami po naklju\xc4\x8dju postali podobni tistim pri drugih \xc5\xbeu\xc5\xbeelkah, v tem primeru dvokrilcem._NEWLINE_Opisanih je osem recentnih dru\xc5\xbein, ki jih zdru\xc5\xbeujemo v dva podredova.'